Gedagte vir die dag: RentmeesterFoto: pixabay.com God het aan elkeen van julle ’n genadegawe gegee. Met hierdie gawes moet julle mekaar dien sodat God se ryk genade deur julle na mekaar toe kan vloei. (1 Petrus 4:10) In God se groot genade gee Hy aan elke gelowige ten minste een geestelike gawe (dit kan ook meer as een wees). Om hierdie seën te verstaan en hoe dit die liggaam van Christus bou, sal groot persoonlike vreugde ontsluit en baie geleenthede skep om ander gelowiges te seën. Enige vermoë om ons broers en susters te versterk, moet altyd na God wys, nooit na ons nie, want ons het niks gedoen om hierdie gawe te kry nie. Ons kan dit nie verdien nie en ook nie najaag nie, maar dit net met dankbaarheid ontvang. So ’n gawe is nie ’n talent nie, maar ’n vermoë en genade wat in ons werk deur die kragtige inwoning van die Heilige Gees. Soos ons dit gebruik om ander te dien, lief te hê en te ontwikkel, sal daar groot vreugde wees, en die Vader sal verheerlik word. As rentmeesters, spoor Petrus gelowiges aan om dit wat God aan hulle toevertrou met verantwoordelikheid en integriteit te hanteer. Dis belangrik om te onthou dat ons nie hierdie gawe besit nie; daarom moet ons die rykdom daarvan konsekwent en toegewyd versprei, versigtig om God se opdrag uit te voer. Here, niks sal my meer gelukkig maak nie as om U te hoor sê: “Mooi so, jy is ’n goeie en getroue slaaf. Lei my om ’n wyse rentmeester te wees van alles wat U aan my toevertrou – of dit geestelike gawes, tyd, geld, geleenthede, eiendom of talente is. Amen